весели анекдоти за Срещи
Един беден сицилиански младеж решил да постъпи в мафията. Напуснал родното си градче и заминал за столицата на Сицилия - Палермо.
Там се срещнал с един от " бригадирите" на престъпната организация:
- Синьоре, бих искал да вляза в редовете на мафията!
Онзи го погледнал учудено:
- Мафия ли? Какво е това? Да не би да е нещо за ядене? Ха-ха-ха!
Нашият герой не се отказвал лесно. И решил да отнесе въпроса на по-високо ниво!
Открил къде живее местния " консилиере"(съветник) и му казал:
- Имам желание да стана член на мафията!
Другият се облещил насреща му:
- Мафия ли?! Какво е това? За пръв път чувам тази дума!
Амбициозният младеж решил да преследва мечтата си до края! И си уредил среща лично с КАПО ДИ ТУТИ КАПИ! Поклонил му се до земята, целунал му ръка и рекъл почтително:
- Дон Салваторе, аз безкрайно Ви уважавам! Готов съм да умра за Вас! Моля Ви на колене: приемете ме в мафията!
Кръстникът се усмихнал благо и измъркал с кадифен глас:
- Някой те е излъгал, млади приятелю! Аз съм почтен бизнесмен! И никога не съм се занимавал с престъпна дейност!
Сломен и отчаян, младежът се върнал в родното си градче.
Там веднага го заобиколили местните големци. И го попитали нетърпеливо:
- Е?! Какво стана? Разправяй, де! Приеха ли те в мафията?
Момъкът махнал вяло с ръка:
- Ами, глупости! Оказа се, че такова нещо - изобщо не съществува!
Всички се спогледали многозначително. И си зашепнали един на друг със страхопочитание:
- Яснооо... ПРИЕЛИ СА ГО!!!